Vermiste vrou se opgekapte lyk gevindArgieffoto Die erg geskende liggaam van ŉ 20-jarige vrou wat sedert die begin van die maand vermis was, is Sondag in ŉ vlak graf in KwaZulu-Natal gevind. Maj. Thulani Zwane, provinsiale polisiewoordvoerder, het Maandag gesê die vrou, Thandazile Mpunzi, is op 5 Augustus deur haar naasbestaandes as vermis aangemeld by die plaaslike polisiestasie in Emanguzi. “Die polisie het sedert die saak aanhangig gemaak is, baie nou met die gemeenskap saamgewerk en Sondag inligting ontvang wat tot die inhegtenisneming van drie verdagtes gelei het,” het Zwane gesê. “Die verdagtes, tussen 18 en 20 jaar, is deur die polisie ondervra waarna hulle die polisie gelei het na ŉ vlak graf in die omgewing waar hulle haar na bewering begrawe het nadat sy vermoor is.” Volgens Zwane is Mpunzi se liggaam in stukke in die vlak graf aangetref. “Dit wil voorkom asof sy verwurg is, voordat haar liggaam in stukke gesny en begrawe is.” Die motief vir die moord is nog nie bekend nie. Die verdagtes staan tereg op aanklag van moord en moet binnekort in die Emanguzi-landdroshof verskyn.